বেসরকারিকরণ নীতির ফলে ১৯৮৫ সাল থেকে বেসরকারি খাতে বেশকিছু বীমা কোম্পানি আত্মপ্রকাশ করেছে। এর ফলে প্রিমিয়াম থেকে লব্ধ অর্থের পরিমাণ উল্লেখযোগ্যভাবে বৃদ্ধি পেয়েছে। প্রতিযোগিতা, উন্নত সেবা এবং অনাবিষ্কৃত বিস্তৃত ক্ষেত্র থেকে নতুন নতুন ধরনের ব্যবসায় আবিষ্কারের ফলে এই প্রবৃদ্ধি সম্ভব হয়েছে। বেসরকারিকরণের পূর্বে দেশের বার্ষিক সর্বমোট প্রিমিয়ামের পরিমাণ ছিল সাধারণ খাতে ৯০০ মিলিয়ন টাকা এবং জীবন বীমা খাতে ৮০০ মিলিয়ন টাকা। বর্তমানে এই পরিমাণ বেড়ে সাধারণ বীমার ক্ষেত্রে ১৩৩৯৭ মিলিয়ন টাকা ও জীবন বীমার ক্ষেত্রে ৪৪৯৫৬ মিলিয়ন টাকায় উন্নীত হয়েছে।